**James Mason** (1849–1905) var en irsk-amerikansk sjakkspiller som var blant verdens beste i 1880-årene.

Liv og karriere
---------------

I 1861 emigrerte Mason og familien til USA. For å unngå de vanlige fordommene mot irske immigranter, endret de ved ankomsten navnet til Mason. Det opprinnelige navnet er ukjent. I gutteårene var Mason skopusser og senere avisgutt i New York City, og lærte sjakk på en ungarsk kafé.

J.Gordon Bennett i *New York Herald* ble oppmerksom på sjakktalentet og ansatte ham i avisa, der han fikk anledning til å forfølge sine ambisjoner om å bli journalist og sjakkspiller i toppklasse. I 1876 vant han *Fourth American Congress* i Philadelphia, *New York Clipper tournament*, og vant en match mot Henry Edward Bird så klart som 13:6 (+11, -6, =4).

I 1878 slo han seg ned i England og levde overveiende av å spille sjakk, skrive sjakkbøker og bidra i *British Chess Magazine*. Masons sjakk-karriere i England startet lovende, men på grunn av en karakterbrist klarte ikke Mason å leve opp til forventningene. Han startet gjerne turneringene svært lovende, men drakk og kranglet seg oftest ut av toppskiktet etterhvert som turneringen skred fram.

De beste turneringsresultatene til Mason var tredjeplass i Wien 1882, i Nürnberg 1883 ble han også nummer tre og i Hamburg 1885 tok han andreplassen. Under turneringen i Hastings 1895, som ofte kalles 1800-tallets sterkeste turnering, delte han 12.-plassen med to andre.

I henhold til Chessmetrics' beregninger var Mason på topp i oktober 1876 med en historisk ELO-rating på 2715, og var da rangert som nummer to i verden etter Wilhelm Steinitz. Mason var nummer én i verden i elleve av månedene mellom august 1877 og juni 1878, men da med en noe lavere historisk ELO.

Varianten 2. … e5xf4 3.Sb1-c3 Dd8-h4+ 4.Ke1-e2 av kongegambit kalles Masongambit.

Bibliografi
-----------

Flere av Masons velskrevne sjakkbøker fikk stor betydning, de mest populære kom i flere opplag og ble oversatt til en rekke språk.

* *The Principles of Chess in Theory and Practice* (1893) David McKay Company
* *The Art of Chess* (1895). Dover Publications. ISBN 0-486-20463-4.
* *Chess Openings* (1897)
* *Social Chess* (1900)

Referanser
----------

1. ↑   Autorités BnF, BNF-ID 170272463[Hentet fra Wikidata]
2. 1 2 3  Jim Hayes: *James Mason 1849–1905*, The Irish Chess Union
3. ↑  Garri Kasparov omtaler Hastings 1895 som «the most important tournament of the nineteenth century». Garry Kasparov, *My Great Predecessors, Part I*, Everyman Publishers, 2003, s. 126. ISBN 1-85744-330-6.
4. ↑  Hastings 1895 omtales som «greatest tournament of the nineteenth century» i Arthur Bisguier og Andrew Soltis: *American Chess Masters from Morphy to Fischer*, Macmillan, 1974, s. 53. ISBN 0-02-511050-0.
5. ↑  Andy Soltis, *The Great Chess Tournaments and Their Stories*, Chilton Book Company, 1975, s. 76. ISBN 0-8019-6138-6.
6. ↑  Jeff Sonas: *October, 1876 Rating List* Arkivert 9. mai 2012 hos Wayback Machine.. Besøkt 25. mars 2015.
7. ↑  Jeff Sonas, Chessmetrics Player Profile: James Mason Arkivert 2. mai 2012 hos Wayback Machine.. Besøkt 25. mars 2015.

Eksterne lenker
---------------

* (en) James Mason – chessgames.com Rediger på Wikidata

* (en) James Mason – 365Chess.com Rediger på Wikidata
* Masons historiske ELO-rating, chessmetrics.com
* Artikkel om James Mason, wachusettchess.org 6. juni 1995
* Jim Hayes: *James Mason 1849–1905*, The Irish Chess Union, oppdatert versjon 23. juli 2014.

|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Geni **·** VIAF **·** LCCN **·** ISNI **·** BNF **·** BNF (data) **·** SUDOC
 |